Document ID: 32006D0657

KOMMISSIONENS AFGØRELSE
af 29. september 2006
om overdragelse af støtteforvaltningen til kontorer med ansvar for gennemførelsen af førtiltrædelsesforanstaltninger inden for landbrug og udvikling af landdistrikter i Bulgarien i førtiltrædelsesperioden
(2006/657/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1266/1999 af 21. juni 1999 om samordning af støtten til ansøgerlandene som led i førtiltrædelsesstrategien og om ændring af forordning (EØF) nr. 3906/89 (1), særlig artikel 12, stk. 2,
under henvisning til Rådets forordning (EF) nr. 1268/1999 af 21. juni 1999 om fællesskabsstøtte til førtiltrædelsesforanstaltninger inden for landbrug og udvikling af landdistrikter i ansøgerlandene i Central- og Østeuropa i førtiltrædelsesperioden (2), særlig artikel 4, stk. 5 og 6, og
ud fra følgende betragtninger:
(1)
Det særlige tiltrædelsesprogram for landbrug og udvikling af landdistrikter for Republikken Bulgarien (i det følgende benævnt »Sapard«) blev godkendt ved Kommissionens afgørelse af 20. oktober 2000 (3), og ændret ved Kommissionens afgørelse af 5. juli 2006 i overensstemmelse med artikel 4, stk. 5, i forordning 1268/1999.
(2)
Den bulgarske regering og Kommissionen, der handler på EF’s vegne, undertegnede den 18. december 2000 en flerårig finansieringsaftale om de tekniske, juridiske og administrative regler for gennemførelsen af Sapard, ændret ved de årlige finansieringsaftaler for 2000, 2001, 2002, 2003, 2004 og 2005, undertegnet henholdsvis den 12. februar 2001, 19. februar 2002, 4. april 2003, 23. juli 2003, 14. april 2005 og 11. januar 2006.
(3)
De bulgarske myndigheder har udpeget det Sapard-kontor, der skal gennemføre nogle af de i Sapard fastsatte foranstaltninger. Finansministeriets direktorat for den nationale fond er blevet udpeget til at varetage de finansielle funktioner, der skal udøves i forbindelse med gennemførelsen af Sapard.
(4)
På grundlag af en analyse i hvert enkelt tilfælde af den nationale og sektorspecifikke kapacitet til at varetage program- eller projektforvaltning og finanskontrolprocedurer og -strukturer vedrørende offentlige finanser, jf. artikel 12, stk. 2, i forordning (EF) nr. 1266/1999, vedtog Kommissionen afgørelse 2001/380/EF af 14. maj 2001 (4) og afgørelse 2003/614/EF af 14. august 2003 (5) om overdragelse af støtteforvaltningen til kontorer med ansvar for gennemførelsen af førtiltrædelsesforanstaltninger inden for landbrug og udvikling af landdistrikter i Bulgarien i førtiltrædelsesperioden med hensyn til visse foranstaltninger i Sapard.
(5)
Kommissionen har siden foretaget endnu en analyse efter artikel 12, stk. 2, i forordning (EF) nr. 1266/1999 med hensyn til den foranstaltning 1.3 »Udvikling af miljøvenlige landbrugsmetoder og -aktiviteter«, der er fastsat i Sapard. Kommissionen mener, at Bulgarien også med hensyn til denne foranstaltning opfylder betingelserne i artikel 4-6 i og bilaget til Kommissionens forordning (EF) nr. 2222/2000 af 7. juni 2000 om finansielle gennemførelsesbestemmelser til Rådets forordning (EF) nr. 1268/1999 om fællesskabsstøtte til førtiltrædelsesforanstaltninger inden for landbrug og udvikling af landdistrikter i ansøgerlandene i Central- og Østeuropa i førtiltrædelsesperioden (6) og minimumskriterierne i bilaget til forordning (EF) nr. 1266/1999.
(6)
Derfor bør det krav om forhåndsgodkendelse, der er fastsat i artikel 12, stk. 1, i forordning (EF) nr. 1266/1999, fraviges, og det bør med hensyn til foranstaltning 1.3 overlades til statsfonden for landbrug og finansministeriets direktorat for den nationale fond i Bulgarien, at forvalte støtten decentralt.
(7)
Da Kommissionens kontrol af foranstaltning 1.3 er baseret på et system, der endnu ikke er fuldt operationelt med hensyn til alle relevante elementer, er det imidlertid hensigtsmæssigt foreløbigt at overlade forvaltningen af Sapard til statsfonden for landbrug og finansministeriets direktorat for den nationale fond i henhold til artikel 3, stk. 2, i forordning (EF) nr. 2222/2000.
(8)
Reglerne for, hvilke udgifter der er støtteberettigede, er fastsat i Sapard.
(9)
Det kan først overvejes at overdrage forvaltningen af Sapard fuldstændigt, efter at der er foretaget yderligere kontrol for at sikre, at systemet fungerer tilfredsstillende, og efter at eventuelle henstillinger, som Kommissionen måtte fremsætte om overdragelse af forvaltningen af støtte til statsfonden for landbrug og finansministeriets direktorat for den nationale fond, er blevet efterkommet -
TRUFFET FØLGENDE AFGØRELSE:
Artikel 1
Det krav om Kommissionens forhåndsgodkendelse af projektudvælgelse og kontrahering for foranstaltning 1.3 »Udvikling af miljøvenlige landbrugsmetoder og -aktiviteter« i Bulgarien, der er fastsat i artikel 12, stk. 1, i forordning (EF) nr. 1266/1999, fraviges.
Artikel 2
Forvaltningen af Sapard-programmet overdrages foreløbigt til:
1)
statsfonden for landbrug (Sapard-kontor), 136 Tzar Boris III Boulevard, 1618 Sofia, Bulgarien, med henblik på gennemførelsen af den foranstaltning 1.3 i Sapard, der er fastsat i det program for landbrug og udvikling af landdistrikter, som blev godkendt ved Kommissionens afgørelse af 20. oktober 2000, og
2)
finansministeriets direktorat for den nationale fond, 102 Rakovski Street, 1040 Sofia, Bulgarien, for de finansielle funktioner, der skal udøves i forbindelse med gennemførelsen af foranstaltning 1.3 for Bulgarien.
Artikel 3
Uden at foregribe eventuelle afgørelser om at yde støtte til individuelle modtagere i henhold til Sapard-programmet gælder de i Sapard fastsatte regler for, hvornår udgifter er støtteberettigede.
Udfærdiget i Bruxelles, den 29. september 2006.

Labels: 4
19
5
6
18
15